Ishaya.
38.
A ayin a na Hizekiya wi ishi mogono, u ka̱na̱i mɓa̱la̱ kenu ana wa̱ kuwa̱. Ɗa Ishaya keneki kolobo ka Amozu ka banai wa̱ ni, ɗa u danai ni, <<Na ɗa ili i na Vuzavaguɗu u danai. Foɓuso kpaꞋa ku nu, adama a na vi ta̱ a̱ kukuwa̱, vi o kupotso ba.>> 
Ɗa ta na Hezekaya u za̱lika̱i a̱shi a̱ ni a tsusaki ɗa u yaꞋin kavasa a kubana u Vuzavaguɗu, 
ɗa u danai, <<Ciba, Vuzavaguɗu, tsu na n tonoi nu n uneki u ka̱ɗu koɓolo n ka̱ɗu ke te, ɗa kpamu n yaꞋin ili i singai a̱ a̱shi a̱ nu.>> Ɗa Hezekaya u shika̱i ka̱u. 
Ɗa kadanshi ka Vuzavaguɗu ka̱ ta̱wa̱i wi Ishaya. 
<<Bana vu dana Hezikaya va, <Na ɗa ili i na Vuzavaguɗu, Ka̱shile ke esheku a̱ ɗa̱ Dawuda, u danai. M pana ta̱ avasa a̱ nu m ma̱shi ma̱ nu. Adama a nannai mi ta̱ o kudoku wu a̱ya̱ gendu a wuma u nu. 
Mi ta̱ a kisa wu n likuci i Urushelima e kukiye ku mogono ma Asiriya, ka̱ta̱ kpamu mi inda likuci i nampa ya. 
<< <Nava ɗaɗa urotu u Vuzavaguɗu a̱ kuta̱wa̱ nu, Vuzavaguɗu wi ta̱ a kuyaꞋan ili i nampa i na u yaꞋin uzuwakpani. 
Mi ta̱ a kuzuwa kululu ku kanna kubono n ka̱ca̱pa̱ ali adanga kupa, tsu na kagisamkpatsu ka kanna ko mogono Ahazu ki.> >> Ɗa kutashi ku kanna ku bonoi n ka̱ca̱pa̱ ali adanga kupa ta na. 
Ana Mogono Hezekaya u ta̱na̱i, ɗa u ɗanai vishipa vu ucikpi vu nampa. 
N danai, <<A̱ ka̱tsuma̱ ka ayin a utsura u va̱ u yotso ta̱ m bana ubuta̱ wa̱ a̱kpisa̱ n utsura u va̱, ali n namba a̱ya̱ a na a gaꞋin n yongo n wuma?>> 
Ɗa n doku n danai, <<Mo kudoku me kene Vuzavaguɗu ba, Vuzavaguɗu vu na wi a iɗika ya aza a wuma, mpa mi o kudoku me kene uma ko n yongo n ele vu na i punu a aduniyan a nampa ba. 
A takpa ta̱ wuma u va̱ uteku tsu na a̱ tsu muɗa̱ ka̱pa̱m ka maguɓi. Ɗa n ka̱ta̱la̱i wuma u va̱ uteku tsu kacaꞋi, uteku tsu kacaꞋi kaꞋa vu ka̱ta̱la̱i wuma u va̱, ɗa u gbatyai mu ɗe a uleɓengi, ɗa kanna n kayin vi yawakai mu uteku. 
M gbamai asuvu ali a kubana a usana, ama uteku tsu kawu ɗa o koɗosoi etele a̱ va̱ ra̱ka̱, ɗa kanna n kayin vi yawakai mu uteku. 
N lapai una̱ tsu manunu, ɗa kpamu n na̱mgba̱i ka̱tsuma̱ tsu moɗoi. A̱shi a̱ va̱ o okpoi ga̱lu a ayin a na mi a kinda gaɗi. Vuzavaguɗu, mi ta̱ a̱ ka̱tsuma̱ ka atakaci, ta̱wa̱ vu ɓa̱nka̱ mu.>> 
Ama yiɗa̱i n kudansa? Adama a na a̱yi u yaꞋan ta̱ ɗe kadanshi nu mpa, a̱yi a̱ ka̱ci ka̱ ni feu u saꞋwa ta̱ ɗe kuyaꞋan ili i nampa. Mi ta̱ a kuwala sawu a ayin a wuma u va̱ dem, adama a̱ una̱mgbi u ka̱ɗu u va̱ u nampa. 
Vuzavaguɗu, uneki wa atakaci u nu wi ta̱ n ugaꞋin, adama a na u banka mu ta̱ a wuma u singai m ma̱ta̱na̱ kpamu. Vu bonokoi mu m ma̱ta̱na̱ ɗa vu ka̱sukpa̱i mu n yongo n wuma. 
Mayun, adama a ugaꞋin u va̱ u ɗa n soꞋi atakaci tsu nampa. N ucigi u nu ɗa vu foɓoi mu adama a na m kpa̱ɗa̱ kuꞋuwa e kpenle ku munuka, ɗa vu zuwakai unushi u va̱ dem a̱ kucina̱ ku nu. 
Adama a na ka̱kpisa̱ ka kucikpa wu ba, ka̱kpisa̱ ka kuyaꞋanka wu vishipa vu kucikpa ba, aza a na a uwai ɗe a̱ ubuta̱ wu ukpisa̱ a buwa e kukeɗe a̱pa̱ adama a uneki u ka̱ɗu u nu ba. 
Vuza wuma ɗa koci wa kufuɗa wa cikpa wu, tsu na mi a kuyaꞋan anana, anan dada a tsu dana ta̱ muku n le ukuna wu uneki u ka̱ɗu u nu. 
Vuzavaguɗu wi ta̱ a kisa mu, ka̱ta̱ a̱ tsu ci canana ishipa koɓolo n umolu a ayin a wuma u tsu dem punu a̱ a̱Ꞌisa̱ a Vuzavaguɗu. 
Ishaya u dana ta̱, <<Foɓusoi maniꞋin ma maɗanga ma̱ ma̱biri ka̱ta̱ i tsungu a kamici ka, wi ta̱ a̱ kuta̱na̱.>> 
Ɗa Hezikaya we ecei, <<Yiɗa̱i i kokpo urotu u na mpa n kubana a̱ a̱Ꞌisa̱ a Vuzavaguɗu?>> 
