Tsuɓari.
9.
Ɗa m peɗelyukpei kakuna ka nampa ka a̱ ka̱ɗu ka̱ va̱, ɗa n yevei aza a usuɓi n aza ugboji n ili i na i a kuyaꞋan ra̱ka̱ yi ta̱ ekiye a̱ Ka̱shile, ali n ucigi u le n uꞋiwin u le ko vuza u yeve ili i na yi a̱ kugita̱ kelime ba. 
Dem vu le ukpisa̱ u te u ɗa i a kubana, aza a usuɓi n aza a kawuya, aza a̱ ma̱riki n aza a na i m ma̱riki ba, vuza vu unata n vuza vu ciɗa aza a na e ci neke alyuka n aza a na e ci neke ba. Uteku tsu na ka ki u vuma vu singai, ta feu ka ki nannai u vuza vu unushi, uteku tsu na ka ki u vuza va akucina, ta feu ka ki nannai u vuza na u tsu pana wovon wa akucina ba. 
Na ɗa ka gbani-gbani ka na i a kuyaꞋan aduniyan. Ili i te i ɗa ra̱ka̱ i pura̱ngu yaba dem. Ama a̱ɗu a uma i ta̱ tukpa n ka gbani-gbani, n ujari a̱ a̱ɗu e le, a ayin a wuma u le, ka nanlo ka laza baci sai ukpisa̱. 
Yaba dem vu na wi a̱ ka̱tsuma̱ aza a wuma wi ta̱ n a̱pa̱, mesheꞋe ma wuma ma laꞋa ta̱ ka̱kpisa̱ ka kawu. 
Adama a na aza a wuma e yeve ta̱ a na i ku kuwa̱, ama a̱kpisa̱ e yeve ili ba, i n katsupu ba, a buwa feu a kuciɓa n ele ba. 
Ili i na a cigai n i na a iwain, n cisheꞋe ci le a̱ puwa̱nka̱ ta̱ m megeshe, i o kuyongo a̱ ka̱tsuma̱ ki ili i na yi a̱ kugita̱ aduniyan ba. 
Wala, vu lyaꞋa ilikulyaꞋa i nu m ma̱za̱nga̱, ka̱ta̱ vu soꞋo ma̱kya̱n ma̱ nu n ka̱ɗu ka̱ ma̱za̱nga̱, adama a ili i na vu yaꞋin ra̱ka̱ derere ɗa u Ka̱shile. 
YaꞋan akashi a̱ nu o yongo wa̱ri makyan dem, ka̱ta̱ ayin tutu vu putala kaci ka̱ nu n maniꞋin. 
Pana uyoꞋo n vuka vu ucigi vu nu, a ayin gbani a na Ka̱shile ke nekei nu ra̱ka̱ aduniyan, adama a na ɗaɗa katsupu ka̱ nu n kataci ka̱ nu aduniyan. 
Ili i na baci vi a kuyaꞋan n ekiye a̱ nu, yaꞋan i ɗa n utsura u nu, adama a na a kasaun a̱ ubuta̱ u na vi a kubana, babu ulinga, kufoɓuso ki ili, ko kuyeve ko tana ugboji. 
Ɗa n doku me enei ili i yoku aduniyan. Vuza na u fuɗai ilaɗi ɗa u ci ciya̱ ulyaꞋi makyan dem ba, makyan dem ɗa vuza vu utsura u tsu ciya̱ ulyaꞋi o kuvon ba, makyan dem ɗa vuza vu ugboji u tsu ciya̱ ilikulyaꞋa ba, makyan dem ɗa feu ɗa vuza vu cicoꞋo u tsu ciya̱ udukuyan ba, makyan dem ɗa keyevi ka̱ tsu ciya̱ mpasa ma singai ba. Ama makyan n kofon ka cina yaba dem vu le. 
Adama a na babu vuza na u yevei kanna ka̱ ni. Tsu na e ci reme adan a̱ bilili, tsu na e ci reme nnunu a maza, ta ayin a atakaci a̱ tsu ta̱wa̱ u uma nannai. 
Ɗa kpamu me enei agisana a ukuna wu ugboji aduniyan a na ugaꞋin mu. 
A yaꞋan ta̱ likuci i kenu i yoku n uma kenu punu. Ɗa mogono mu utsura mo yoku ma̱ tuka̱i i ɗa n vishili, u kambuki i ɗa, ɗa u maꞋi adasukpatsu a kupasa nshilya. 
Vuza vu unambi vu yoku tana wi ta̱ punu a̱ likuci ya ama wi ta̱ n ugboji, ɗa u wawai likuci ya n ugboji u ni. Ama vuza u ciɓa n a̱yi ba. 
Ɗa n danai, <<Ugboji u laꞋa ta̱ utsura.>> Ama ɗa o goyoi ugboji u vuza vu unambi va, a tsu pana odoki a̱ ni ba. 
U laꞋa ta̱ n kugaꞋan a pana kadanshi ka sawu ka vuza vu ugboji a na a kupana kacaꞋa ka vuza vu tsugono tsa alau. 
Ugboji u laꞋa ta̱ ucanuku u kuvon, ama vuza vu unushi vu te u tsu la̱nga̱sa̱ ta̱ ili i singai n a̱bunda̱i. 
