Ansa.
9.
Ugboji u maꞋa ta̱ kpaꞋa ku ni u sheꞋwei nshilya n cindere n ni. 
U zuwai a kiɗai i nyama adama a̱ ka̱ɗiva̱, u foɓusoi ma̱kya̱n a̱ ni, ɗa kpamu u foɓusoi ka̱ɗiva̱ ka̱ ni. 
U suku ta̱ agbashi a̱ ni a̱ ma̱ci, adama ana u ɗekushe a kusan ku u gaɗi a likuci. 
<<Ka̱sukpa̱ a̱ ɗa̱ na yi aza ugboji ba.>> kpatalai na, wa aza unambi wu u ka̱ni wa asuvu. 
<<Ta̱wa̱i i lyaꞋa ilikulya i va̱, soꞋi ma̱kya̱n ma na n foɓusoi. 
Ka̱sukpa̱ unambi u kusheshe, adama ana i ciya̱ wuma, yaꞋin nwalu a uye wu u yeve.>> 
<<Yabadem na baci u dansukai vuza vu kugoyi, wi ta̱ a kuronoko ka̱cika̱ni kugoyi. vuzana kpamu u dansuka vuza gbani-gbani, a̱yi ɗa u kuciya̱ mɓa̱la̱. 
Ko kenu ka̱ ta̱ vu dansuka vuza vu kugoyi ba, adama ana wita̱ a ku iwan wu. Ama vu dansuka baci vuza vu ugboji, a̱ yi tana wi ta̱ a kuciga wu. 
Neke vuza vu ugboji odoki, ka̱ta̱ a̱yi tana udoku ugboji, PiꞋisaka vuza vu usuɓi, ka̱ta̱ a̱yi tana udoku n kuyeve. 
Wovon u Ka̱shile u ɗa u giti ugboji, kpamu kuyeve ku Vuza ciɗa nanlo ɗaɗa kuyeve. 
Adama a̱ va̱, ayin a̱ nu i ta̱ o ku doku kuyimkpa, ka̱ta̱ o doku wu kpamu a̱ya̱ a wuma a̱ nu. 
Vi baci nu ugboji, vi ta̱ nu ugboji adama a̱ ka̱cika̱nu, ama, vi baci n kugoyi, a vu ɗa koci vi a ku takacika.>> 
Kalau ka vuka, za kadanshi n a̱bunda̱i, vuza vu unambi u kusheshe ɗa, u yeve ili ba. 
U tsu da̱sa̱ngu ta̱ u tsutsu u kpaꞋa ku ni, a kakuba ki ida̱shi ka̱ ni ku ugaɗi ka likuci, 
a kuɗeke aza ana i a nwalu, aza ana kusheshe ku le ki a ubuta̱ wu ulinga u le. 
Utsu dana ta̱, <<A̱ɗa̱ aza unambi u kusheshe ta̱wa̱i na.>> wa aza unambi wu uka̱ni u ka̱ɗu kpamu utsu dana ta̱. 
<<Mini mu uboki ma tsu yokpo ta̱, ilikulyaꞋa i na a tsu lyaꞋa usokongi wita̱ n uyoꞋo.>> 
Ama aza ana a uwai ekiye a̱ ni, e yeve a na a̱kpisa̱ a ɗa i a ubuta̱ wa ba. kpamu omoci a̱ ni, i ta̱ a̱ ku gida̱la̱ kubana ubuta̱ wi ida̱shi ya a̱kpisa̱. 
