Ishaya.
49.
Panakai mu, a̱ɗa̱ aza a̱ ka̱kina̱ ka mala, panai kakuna ka nampa, a̱ɗa̱ na yi a̱ mpulu. Vuzavaguɗu u neꞋe mu ta̱ kula mpa punu biꞋi a̱ ka̱tsuma̱, u ɗeke ta̱ kula ku va̱ ayin a na mpa biꞋi mereɓu. 
Ɗa u bonokoi una̱ u va̱ tsu kotokobi ka alyu, u sokongi mu a̱ kululu ku kukiye ku ni, u gboroi mu tsu kaya ɗa u foɓoi mu a majiki ma ni. 
Ɗa u danai mu, <<Avu ɗa kagbashi ka̱ va̱, Isaraila, wa̱ nu u ɗa n kuciya̱ tsugbayin.>> 
Ama ɗa n danai, <<N yaꞋan ta̱ ulinga u gbani, n la̱nga̱sa̱i utsura u va̱ gbani babu ili i yoku. Ama n yaꞋan ta̱ i ɗa adama a Vuzavaguɗu, katsupu ka̱ va̱ kpamu e ekiye a̱ Ka̱shile. 
Ɗa gogo na Vuzavaguɗu u danai, a̱yi na u yaꞋin mu ali mpa biꞋi ka̱tsuma̱ adama a na mo okpo kagbashi ka̱ ni, ciya̱ m bonoko n Yakubu wa̱ ni, ka̱ta̱ aza a Isaraila o ɓolongu wa̱ ni. Adama a na n ciya̱ ta̱ tsugbayin a̱ a̱shi a Vuzavaguɗu, Ka̱shile ka̱ va̱ kaꞋa katsura ka̱ va̱, 
ɗa u danai, <<Avu kagbashi ka̱ va̱ kaꞋa vi koci ba, ka na ka̱ kuɗa̱ngusa̱ kumaci ku Yakubu, ka̱ta̱ vu bonoko n uma a Isaraila a na a buwai. Ama mi ta̱ kpamu a kuzuwa wu vo okpo kutashi ka aza ka̱yimbi, adama a na wishi u va̱ u bana ali a uteku wa aduniyan.>> 
Na ɗa ili i na Vuzavaguɗu u danai, ka̱shibi ka aza a Isaraila n aza a ciɗa a̱ ni, vuza na uma a iwain ɗa aduniyan kpamu o goyoi, u vuza na wi kagbashi ko ngono, <<Ngono mi ta̱ e kene wu ka̱ta̱ a̱ ɗa̱nga̱ kashani, e neke wu tsugbayin, muku mu ngono mi ta̱ e kene wu ka̱ta̱ a̱ kuɗa̱nku wu a iɗika adama a Vuzavaguɗu, vuza na wi n kasingai, vuza ciɗa vi Isaraila a̱yi ɗa u zagbai nu.>> 
Na ɗa ili i na Vuzavaguɗu u danai, <<A ayin a kasingai mi ta̱ e kuneke ɗa̱ wu ushuki, ka̱ta̱ a ayin a wishi m ɓa̱nka̱ ɗa̱, mi ta̱ a̱ kuka̱na̱ ɗa̱ ka̱ta̱ n zuwa ɗa̱ yo okpo ci ili yu uzuwakpani a kubana a̱ ubuta̱ u uma, ka̱ta̱ m bonoko iɗika ya kpamu derere ali m bono m peceke aza a iɗika ya iɗika i le kpamu i na yi ishi agali, 
n dana agbashi, <Uta̱i pulai> aza a na i a̱ ka̱yimbi, <Ta̱wa̱i e keteshe> I ta̱ a kulyaꞋa ali a̱ cuwa̱ a uye u na a kuwala dem, ka̱ta̱ kpamu o doku a̱ ciya̱ i na a kulyaꞋa a̱ ubuta̱ wu nsasan feu. 
Kambulu n kakuli ki a̱ kuka̱na̱ le ba, usuɗukpi u kanna n u wunla̱i u kuka̱na̱ le ba. Vuza na wi a kupana asuvayali e le wi ta̱ a̱ kula̱na̱ le, ka̱ta̱ u tono n ele a̱ ubuta̱ u mini dem. 
<<Mi ta̱ a kuyaꞋan uye a̱ ubuta̱ wu nsasan n va̱ ra̱ka̱, ka̱ta̱ kpamu m bonoko uye u gbayin u ɗa̱nga̱ gaɗi. 
La̱na̱, ili i nampa yi ta̱ a̱ kuta̱ a̱ mpulu, a iɗika yu uɓon u gaɗi n ka̱livi, ali n na ɗe daꞋin a iɗika i Sini.>> 
YaꞋin ishipa, a̱ɗa̱ gaɗi, yaꞋin ma̱za̱nga̱, a̱ɗa̱ aduniyan, ɓosongi ishipa a̱ɗa̱ nsasan. Adama a na Vuzavaguɗu u neke ta̱ uma a̱ ni kadanshi ku uremi u ka̱ɗu, wi ta̱ kpamu a kupana asuvayali a uma a̱ ni a na i a atakaci. 
Ama ɗa uma a Sihiyona a danai, <<Vuzavaguɗu u vakangu mu ta̱, u cinukpa ta̱ nu mpa.>> 
<<Kamaci ki ta̱ a kucinukpa m maku ma na wi e kuneꞋe mani ali u kpa̱ɗa̱ kupana asuvayali a maku ma na u matsai va? Ko vuka va wi baci a kucinukpa, mpa mi a kucinukpa n a̱ɗa̱ ba. 
La̱na̱, n ɗana wu ta̱ a kataka ke kukiye ka̱ va̱, nshilya n nu mi ta̱ wa̱ va̱ ali sai uteku n uteku. 
Aza a na a maꞋasakai nu i ta̱ a kuyaꞋan ulinga wa gogoꞋo, a laꞋa aza a na a̱ la̱nga̱sa̱i nu, ka̱ta̱ aza a na a̱ la̱nga̱sa̱i nu a laza. 
Ɓa̱yuwa̱ a̱shi a̱ nu ka̱ta̱ vu la̱na̱ akambu dem, uma a̱ nu ra̱ka̱ o ɓolongu ka̱ta̱ a̱ ta̱wa̱ wa̱ nu. Vuzavaguɗu u danai, <<Tsu na de mi n wuma na, vi ta̱ a̱ kuka̱ɓa̱ngu le e kuɗeku a na ucanuku wo ogoni, vi ta̱ a kuꞋuka le tsu vuka vu savu. 
Ko a na wo okpoi a̱ la̱nga̱sa̱ ta̱ iɗika i nu, ɗa i ɗa yo okpoi agali, i ɗa yi ta̱ a̱ kuta̱wa̱ ya shana n uma a̱ nu, ka̱ta̱ aza a na a yawakai nu uteku a shamgba daꞋin n avu. 
Muku n nu n na a matsai a̱ ubuta̱ wu ugbashi i ta̱ o kubono ka̱ta̱ a dana wu a atsuvu, <<Ubuta̱ u nampa u gusa̱ tsu ta̱, doku tsu ubuta̱ u na tsa̱ kuda̱sa̱ngu.> 
Ka̱ta̱ vu dana n ka̱ɗu ka̱ nu, <Yayi u nekei mu ntsukaya n nampa dem? Adama a na muku n va̱ n a̱bunda̱i n yaꞋan ta̱ wuni, ɗa a ɗikai aza a na a buwai a bankai ugbashi. A̱ ka̱sukpa̱i mu na gba̱ɗa̱. Te ɗai tamkpamu uma a nampa a̱ uta̱i? Yayi u matsai muku n nampa? Yayi u kumgbasakai mu ele?> >> 
Ili i na Vuzavaguɗu MalaꞋimili u danai i ɗaɗa na. <<La̱na̱, mi ta̱ e kuɗeke aduniyan n kukiye, ka̱ta̱ n ɗengusa̱ urotu u kakashi u va̱ a̱ ubuta̱ u uma, i ta̱ a̱ kutuka̱ ɗa̱ m muku mo olobo n ɗa̱ woɓongi e ekiye, ka̱ta̱ a canuku muku mi nkere n ɗa̱ a avangatsu e le. 
Ngono mi ta̱ o kokpo ɗa̱ ishekpu i na i kula̱na̱ ɗa̱, ka̱ta̱ ngono ma̱ a̱ma̱ci n le mo okpo ina̱kpu i ɗa̱ i na i kuwoꞋo ɗa̱. I ta̱ a̱ kukuɗa̱nku ɗa̱ ali a iɗika ka̱ta̱ e peɗe kubuta̱ ku na ki e ene a̱ ɗa̱. Nannai ɗa i kuyeve a na mpa ɗa Vuzavaguɗu, aza a na e keɗei a̱pa̱Ꞌa̱ e le a̱ kuta̱wa̱ wa̱ va̱, a kuyaꞋan wono ba.>> 
Yayi wa kufuɗa kisa ucanuku u na a̱ pura̱i gbani a̱ ubuta̱ u kuvon e ekiye o kovonshi, ko wi isa uma na e remei a̱ ubuta̱ u kuvon e ekiye o mogono ma asuvawuya? 
Ama ili i na Vuzavaguɗu u danai i ɗaɗa na, <<Mayu, aza a na e remei a̱ ubuta̱ wu ugbashi mi ta̱ a kisa le e ekiye o kovonshi, ka̱ta̱ ucanuku u na a̱ pura̱i gbani a̱ ubuta̱ u kuvon m bonoko le n u ɗa. Mi ta̱ a̱ kushilika̱ n aza a na a̱ shilika̱i n a̱ɗa̱, ka̱ta̱ mi isa muku n ɗa̱. 
Mi ta̱ a kuzuwa irala i ɗa̱ i takumasanai, i ta̱ o kusoꞋo mpasa n le, tsu na a ci yaꞋan m ma̱ra̱. Ka̱ta̱ aduniyan ra̱ka̱ e yeve a na mpa ɗa vuzavaguɗu kishi ka̱ ɗa̱, n Ka̱shibi ka̱ ɗa̱, Uba̱nga̱ri vi Isaraila.>> 
