Ishipa.
42.
Kadanshi a kubana u vuza vu kelime vi ishipa: VicuꞋu vu tsuwaꞋi tsu muku n Kora, Tsu na mereꞋe mi a mali ma̱ mini mo kuɗolu, ta feu wuma u va̱ wi a mali ma̱ nu nannai, Ka̱shile. 
Mi ta̱ a kakuli ka̱ nu, Ka̱shile, Ka̱shile ka wuma. Wannai ɗai n kubana e kelime ka̱ nu n cikpa wu? 
Kanna n kayin dem mi ta̱ a̱ ma̱shi, kujilya ku ɗa koci ili kulyaꞋa i va̱, makyan dem irala i va̱ e ku ece mu, <<Te ɗai Ka̱shile ka̱ nu ka?>> 
Ka̱ɗu ka̱ va̱ ka̱ tsu na̱mgba̱ ta̱, n ciɓa baci n ili i na i lazai ɗe, a makyan ma na n tsu bana koɓolo n uma A̱Ꞌisa̱ a gbayin, mi o kutono n e le ugeri. koɓolo ka uma aza a̱ ma̱za̱nga̱, a ku canana i ishipa, a̱ kuɗa̱ngusa̱ a̱la̱ka̱tsu a kucikpa Ka̱shile. 
Yiɗa̱i i zuwai mi una̱mgbi ka̱tsuma̱ tsu nampa? Yiɗa̱i i zuwai mi a atakaci nannai? Mi ta̱ a kuzuwa ka̱ɗu ka̱ va̱ u Ka̱shile, mi ta̱ o kudoku kucikpa yi, kishi ka̱ va̱ n Ka̱shile ka̱ va̱. 
N na̱mgba̱ ta̱ ka̱tsuma̱ ka̱u, adama nannai mi ta̱ a kuciɓa n kasingai ka̱ nu, a uɓon u Urdu, n kusan kugbayi Hamon, n kusan ku Miza. 
Atakaci a̱ va̱ i ta̱ tsu mini ma̱ uga̱vi, mini ma o kuɓolongu adama a na ma̱ pura̱ mu, aɓau ra̱ka̱, a kulyaꞋa utsura u va̱. 
Vuzavaguɗu u yotsongu ta̱ ucigi u ni u na u tsu sabaꞋa ba kanna lakam, mpa feu n canana ishipa i kucikpa yi kayin dem, n yaꞋan avasa u Ka̱shile, vuza na u nekei mu wuma. 
N danai Ka̱shile, ubuta̱ u kusheɗeku u va̱, <<Yiɗa̱i i zuwai vu cinukpai nu mpa? Yiɗa̱i i zuwai n kulyaꞋa kelime n una̱mgbuka̱tsuma̱? Adama ka gbani-gbani ka irala i va̱?>> 
Kadanshi ki irala i va̱, ka sapa mu tsu kotokobi a etele a̱ va̱, a makyan ma na i a kudana mu, <<Teɗei Ka̱shile ka̱ nu ka?>> 
Yiɗa̱i i zuwai mi una̱mgbi ka̱tsuma̱ tsu nampa? Yiɗa̱i i zuwai mi a atakaci nannai? Mi ta̱ a kuzuwa ka̱ɗu ka̱ va̱ u Ka̱shile, mi ta̱ o kudoku kucikpa yi, kishi ka̱ va̱ n Ka̱shile ka̱ va̱. 
