Ishaya.
10.
Ili ya atakaci i ɗa a kubana wa aza a na a̱ tsu kpa̱ɗa̱ kuzuwa wila̱ mejege, koɓolo n aza a na e ci neke wila̱ wa atakaci, 
a̱ sa̱nka̱ aza a unambi ili i na yi i le, ka̱ta̱ a isa kasingai a̱ ubuta̱ u uma a̱ va̱ a na i a̱ ka̱tsuma̱ ka atakaci, o bonoko agapa a̱ a̱ma̱ci ilikulyaꞋa i le ka̱ta̱ kpamu a̱ fa̱ba̱na̱ ili yi mkpan. 
Yiɗa̱i va kuyaꞋan a kanna ka atakaci, kawuya kuta̱ baci daꞋin ɗa ka̱ ta̱wa̱i? U yayi va kusuma va bana va̱ la̱nsa̱ uɓa̱nki? Te ɗai va kuka̱sukpa̱ uciyi u nu? 
Va kubuwa n ili i na va kuyaꞋan ba, sai vu kuɗa̱ngu koɓolo n agbashi ko vu yikpa̱ a̱ ubuta̱ wa aza a na a unai ɗe. N nannai va dem, wupa u ni u kotso ba, kukiye ku ni ku buwa ta̱ uɗengushi an wa lapa. 
Ili ya atakaci i ɗa a kubana wa aza a Asiriya kalangu ka wupa ka̱ va̱, aza a na kukiye ku le ku ɗa ma̱gba̱la̱mgba̱la̱m ma wupa ma̱ va̱. 
N suku ta̱ aza a Asiriya a banka iɗika i na i yevei Ka̱shile ba n kuvon, u uma a na a tsu zuwa mu wupa. N suku le ta̱ a bana a̱ pura̱ ucanuku u le, a dasasa le an kopoti ka na ka ci yaꞋan a uye. 
Ama ili i nampa i ɗa u sheshei ba, i ɗaɗa ili i na wi n i ɗa a̱ ka̱ɗu ba, ama kusheshe ku ni ku ɗaɗa wu una, u yawaka iɗika n a̱bunda̱i uteku. 
U danai, <<Ovonshi a̱ va̱ ra̱ka̱ ngono n ɗa ba? 
Tsu la̱nga̱sa̱ ta̱ Kaluno uteku tsu na ci yaꞋin n Kakemishi. Ɗa Hamatu u nekei utan uteku tsu Apada, ɗa tsu la̱nga̱sa̱i Samariya uteku tsu na ci yaꞋin n Dimaska. 
Tsu na kukiye ku va̱ kisai tsugono tsu na a̱ma̱li i a kulyaꞋa, tsugono tsu na ululu a laꞋi a̱ma̱li a Urishelima koɓolo n a̱ma̱li a Samariya, 
mi a̱ kula̱nga̱sa̱ Urishelima n a̱ma̱li a̱ ni tsu na n la̱nga̱sa̱i Samariya n a̱ma̱li a̱ ni ba?>> 
Ayin a na baci Vuzavaguɗu u kotsoi ulinga u ni a Kusan u Sihiyona n Urishelima, wi ta̱ a kudana, mi ta̱ e kuneke mogono ma aza a Siriya atakaci adama a̱ a̱ra̱ɗi a gbani-gbani koɓolo n ugbamukaci u gbasa u na wi a̱ a̱shi a̱ ni. 
Adama a na u dana ta̱, <<N utsura we ekiye u va̱ u ɗa n yaꞋin ili i nampa, n ugboji u va̱ adama a na mi ta̱ n kuyeve. N takpai uteku u ka̱buza̱ wi iɗika kakau, m pura̱i uciyi u le, an kovonshi vu utsura n yawakai ngono n le uteku. 
Kukiye ku va̱ ku gaꞋakai n uciyi wi iɗika n a̱bunda̱i tsu na vuza u tsu uka kukiye ku ni a cikinda ka̱ta̱ u pura̱ okowo a na a̱ ka̱sukpa̱i, ta m ɓolongi iɗika kakau nannai, babu vuza na u ɗengusa̱ka̱i mu kuvelyu ko u ɓa̱yuwa̱ una̱ u keɓece mu.>> 
Kogovu ki ta̱ a kuyaꞋan a̱ra̱ɗi u laꞋa vuza na wi a̱ kuɓa̱na̱ yi, ko ugangafu u yaꞋan a̱ra̱ɗi u laꞋa a̱yi na wi a̱ kuɓa̱na̱ yi? Ko kalangu ka ci yaꞋan ta̱ malapuka babu kukiye? Ba kukiye kuɗa ki uremi n kalangu ka ba? 
Adama a nannai Vuzavaguɗu, Vuzavaguɗu MalaꞋimili, a̱yi wi ta̱ a̱ kusuku ma̱dukpa̱ ma gbani-gbani a kubana wa osoji a̱ a̱ra̱ɗi a aza a Siriya, ka̱ta̱ a̱ ka̱tsuma̱ ku utsura u ni a tasuku akina a̱ usuɗukpi o yongo a̱ kukula̱ n usuɗukpi ka̱u. 
Kutashi ka aza a Isaraila ki ta̱ o kokpo akina, Vuza Ciɗa wi ta̱ o kubono ka̱vusa̱ ka akina. Wi ta̱ e kuleɓece awana m mita̱ ma gbani-gbani n akina a kanna ke te. 
UgaꞋin u mura̱ta̱i u ni koɓolo n iɗika i tsuta̱ i ni wi ta̱ a̱ kula̱nga̱sa̱ ka̱ɗu n ikyamba dem, tsu na vuza vu mɓa̱la̱ u tsu na̱mgba̱. 
Nɗanga m mura̱ta̱i n nanlo ma kubuwa n a̱bunda̱i ba, kenu ɗa o kokpo ali tsu na maku ma kufuɗa me kece le. 
A kanna ka nanlo uma a na a kubuwa a Isaraila, n aza a na a laꞋakai a kpaꞋa ku Yakubu o kudoku a zuwaka vuza na u kuna le katsura ba, ama i ta̱ a kuzuwaka Vuzavaguɗu, Vuza Ciɗa vi Isaraila katsura. 
Aza a na a buwai va i ta̱ o kubono, aza a na a laꞋakai a kpaꞋa ku Yakubu i ta̱ o kubono u Ka̱shile MalaꞋimili. 
Ko uma a̱ ɗa̱ aza a Isaraila a yimkpa an kayala ka mala, aza a na a buwai ɗa koci o kubono. O foɓuso ta̱ ɗe munuka a kubana u uma a̱ ni, munuka ma na ma yaꞋin derere n ele. 
Vuzavaguɗu, Ka̱shile MalaꞋimili, a̱yi ɗa u kula̱nga̱sa̱ iɗika dem tsu na u foɓusoi ɗe kuyaꞋan. 
Adama a nannai, na ɗa ili i na Vuzavaguɗu, Vuzavaguɗu MalaꞋimili u danai, <<A̱ɗa̱ uma a̱ va̱ aza a na i a̱ ida̱shi a Sihiyona, ka̱ta̱ i pana wovon wa aza a Asiriya ba, aza a na a tsu lapa ɗa̱ n alangu koɓolo n kuyaꞋan ko oɓolo adama a̱ ɗa̱ tsu na aza a Masar a yaꞋin. 
M megeshe ba, wupa u va̱ a kubana wa̱ ɗa̱ wi ta̱ o kukotso, ka̱ta̱ u ɗa u bono ili i na i kula̱nga̱sa̱ le. 
Vuzavaguɗu MalaꞋimili wi ta̱ a kufaba le m mashawuri, tsu na u lapai aza a Midiya a kakpanlai ko Orebu, ka̱ta̱ u ɗengusa̱ kalangu ka̱ ni a gaɗi vu mala tsu na u yaꞋin a Masar. 
A kanna ka nanlo a̱miki e le i ta̱ a kuyaꞋan utakpi a avangatsu a̱ ɗa̱, kogboro ke le ki ta̱ a kuyaꞋan utakpi e kuɗeku ku nu. Maɗanga ma anaka ma a vicimba va vi ta̱ a kuyaꞋan ukoɗi adama a na vi yaꞋan ta̱ ikyamba ka̱u.>> 
U yawai a Aita, u walai m Miguro, ɗa u foɓoi ucanuku u ni a Mikamasha. 
A pasai upashi ɗaɗa a danai, Ci ta̱ a kasa a Geba. Ɗaɗa aza a Rama a panai wovon, aza a Gibiya likuci i Shawulu a sumai. 
Lapai una̱ ka̱u a̱ɗa̱ uma a Galima, panai a̱ɗa̱ aza a Laishaha, n a̱ɗa̱ aza a Anato. 
Aza a Madamena a suma ta̱, aza a na i ida̱shi a Gebi a̱ la̱nsa̱i ubuta̱ u kusheɗeku. 
A̱ ka̱tsuma̱ ka ayin a nanlo i ta̱ a̱ kutsura̱ngu o Nobu, wi ta̱ e kuveɗece ka̱kuꞋun ka̱ ni a Kusan ku Sihiyona, a kaginda ka Urushelima. 
Ama indana Vuzavaguɗu, Vuzavaguɗu MalaꞋimili wi ta̱ a kugbatya maɗanga ma gbayin ma aza a Asiriya n utsura u gbayin. Nɗanga n ɗa̱nga̱-ɗa̱nga̱ mi ta̱ a̱ kuyikpa̱, ka̱ta̱ mu ugaɗi-ugaɗi n yaꞋan ugbati. 
Wi ta̱ a kukapa ubuta̱ u na wi tukpa m mura̱ta̱i n kogovu, Lebano wi ta̱ a̱ kuyikpa̱ e kelime ka MalaꞋimili. 
