Ishaya.
61.
Ayinviki a Vuzavaguɗu Ka̱shile i ta̱ koɓolo nu mpa, adama a na Vuzavaguɗu u zagba mu ta̱ n tuka̱ n kadanshi ka singai wa aza a yali. U suku mu ta̱ kpamu adama a na m bana n neke aza a na i n a̱ɗu una̱mgbi kadanshi ka singai, ka̱ta̱ kpamu n neke aza a na i ugbashi uba̱ruwi, ka̱ta̱ kpamu n ɓa̱yuwa̱ aza na a̱ ɓa̱ya̱ngi a̱ kunu kugbashi, 
ka̱ta̱ n sala ukuna u ka̱ya̱ ka wishi ka Vuzavaguɗu, n kanna ka na Ka̱shile ka̱ tsu ka kutsupa le n wupa u ni, u neke kpamu aza a na i a̱ɗu una̱mgbi kadanshi ku uremi wa̱ a̱ɗu, 
ali n aza a na i ida̱shi a Sihiyona, ka̱ta̱ u zuwaka le oroliko o tsuloboi a na wa̱ tsuwa̱nka̱ le kokomo, m maniꞋin ma̱ ma̱za̱nga̱, a na a yaꞋan n una̱mgbuka̱tsuma̱, kucukpa u uka le motogu ma tsugbayin a na wo kokpo una̱mgbuka̱tsuma̱. Adama a ulinga wu usuɓi u le, uma i ta̱ e kuɗeke le maɗanga ma oku, ma na Vuzavaguɗu u shikpa̱i adama a na u yotsongu ugaꞋin u ni. 
I ta̱ a kumaꞋasuka likuci i cau i na yo okpoi ɗe agali ka̱ta̱ maꞋasaka ubuta̱ u na a̱ la̱nga̱sa̱i m megeshe ma ɗe i ta̱ a kumaꞋasuka likuci i na yo okpoi ɗe gali i na i ɓosoi ɗe ali n tsukaya n a̱bunda̱i tsu na tsu lazai. 
Omoci i ta̱ a kuguɓa kuzuwa ku ɗa̱, omoci i ta̱ kpamu o kokpo aza a na a kuyaꞋanka ɗa̱ kunima n aza a na a̱ kula̱na̱ka̱ ɗa̱ kashina ki itacishi ka̱ ɗa̱. 
I ta̱ e kuɗeke ɗa̱ anan ganu a Vuzavaguɗu, ka̱ta̱ kpamu a yaꞋan kadanshi n a̱ɗa̱ tsu anan ganu vu Ka̱shile. Yi ta̱ a kulyaꞋa ilikulya punu a uciyi wa aduniyan wa, n uciyi u le u ɗa i kuyaꞋanka a̱ra̱ɗi. 
Ana ya yaꞋan wono yi ta̱ a kukucikpa ya kisa una̱singai wa̱ a̱bunda̱i, adama o tsugoyi i ta̱ a kuyaꞋan ma̱za̱nga̱ n ili i na yi i ka̱ci ke le, nannai ɗa ta na a kisa udariki u re wi ili i na yi i le punu a iɗika i le, i ta̱ a̱ kuciya̱ ma̱za̱nga̱ ma babu uteku. 
<<Adama a na mpa Vuzavaguɗu n ciga ta̱ kasingai, n iwan ta̱ uboki n unushi. N uneki u ka̱ɗu u va̱ mi ta̱ a kutsupa le ka̱ta̱ kpamu n yaꞋan uzuwakpani n le u na u kukotso ba. 
I ta̱ kpamu e kuyeve ntsukaya n le a aduniyan ra̱ka̱, muku n le kpamu e mere ma uma dem. Aza a na e enei le ra̱ka̱ i ta̱ e kuyeve a na ele ɗa uma a na Vuzavaguɗu u zuwakai una̱singai.>> 
Mi ta̱ a kuyaꞋan ma̱za̱nga̱ ma gbayin u Vuzavaguɗu, wuma u va̱ wi ta̱ a kucikpa Ka̱shile, Adama a na u uka mu ta̱ aminya a̱ wishi, ɗa kpamu u palai mu n kuminya ku usuɓi, tsu na vuza vu yolo i savu u tsu kala ka̱ci ka̱ ni n oroliko a kaci tsu mogono, n tsu na kpamu vuka vu savu u tsu kala ka̱ci ka̱ ni n tsuzogu. 
Tsu na iɗika i tsu zuwa ili i ɓuka̱, ko kashina ki ishiꞋwan ka tsu zuwa icuꞋu i ɓuka̱ ka̱ta̱ i gbonguro, ta kpamu nanannai Vuzavaguɗu Ka̱shile u kuzuwa kasingai n ucikpi u ta̱wa̱ a aduniyan ra̱ka̱. 
