Ishaya.
44.
<<Ama gogo na pana, avu Yakubu kagbashi ka̱ va̱, Isaraila, avu na n zagbai. 
Na ɗa i na Vuzavaguɗu u dansai, a̱yi vuza na u yaꞋin nu, a̱yi na u zuwai nu a̱ ka̱tsuma̱, a̱yi ɗa kpamu vuza na u ku ɓa̱nka̱ wu. Ka̱ta̱ vu pana wovon ba, avu Yakubu kagbashi ka̱ va̱, Jeshuru, avu na n zagbai. 
Adama na mi ta̱ o kuyoꞋo mini a iɗika i ɗekpu, ka̱ta̱ kpamu n zuwa nyeneke a iɗika yu ɗekpu. Ka̱ta̱ mpa n zuwa ayinviki a̱ va̱ u muku n nu, una̱singai u va̱ kpamu u tsukaya tsu nu. 
I ta̱ a̱ kuta̱ uteku tsu mita̱ a maɗanga a̱ ka̱kina̱ ka mini, uteku tsu maɗanga o kuɗolu ku na ki e kuyene. 
Vuza yoku wi ta̱ a kudana n utsura, a̱yi vuma vu Vuzavaguɗu ɗa, vuza yoku kpamu ka̱ta̱ u ɗeke ka̱ci ka̱ ni n kula ku Yakubu, ka̱ta̱ kpamu vuza yoku u ɗana e kukiye ku ni, <Mpa vuza vu Vuzavaguɗu vu ɗa.> Ka̱ta̱ kpamu u ɗika kula ki Isaraila adanshi ku ni ku ɗa.>> 
<<Ili i na Vuzavaguɗu u danai i ɗaɗa na, mogono ma aza a Isaraila n vuza na u kushiba̱ uma, Vuzavaguɗu vo osoji a gaɗi. Mpa ɗa ugiti n ukocishi, Ka̱shile ko yoku ki lo ba, sai mpa. 
Yayi wi lo tsu va̱? YaꞋan wu uta̱ u dansa, yaꞋan u dansa ka̱ta̱ wu uta̱ka̱ mu i ɗa e keteshe. U dana mu tsu na a yaꞋin ɗa n yaꞋin uma a cau koɓolo n i na i kuta̱wa̱, mayu yaꞋan u dana mu ili i na i kuta̱wa̱. 
Ka̱ta̱ i jeꞋeke ikyamba ba, ka̱ta̱ kpamu i pana wovon ba. N saꞋwa kudansa ukuna u nampa ali ɗa n yaꞋin kene m megeshe ma ɗe adama a u ɗa ba? A̱ɗa̱ ɗa ngan n va̱. Ka̱shile ko yoku ki ta̱ lo, m ba mpa ba? Babu kakpanlai ko yoku, mpa n yeve ko yoku ba.>> 
Aza a na a yaꞋin a̱ma̱li dem ukuna u gbani u ɗa, ili i na kpamu a zuwakai katsura ya kuyaꞋan le ili ba. Ele vu na a gaꞋin a yaꞋanka le kadanshi a̱yimba̱ a ɗa, i ta̱ kpamu n tsulau ɗa okpoi n wono. 
Yayi u sheꞋwei ka̱ma̱li ko u luwa̱i kululu ku na ki e kuneke yi ili ba? 
N dana ɗa̱, a̱yi n aza a̱ ni ra̱ka̱ i ta̱ a kuyaꞋan wono, ayimi a ili uma ɗa. YaꞋan ra̱ka̱ vi le a gasa ka̱ta̱ a zagba i na i kuta̱ka̱ le. I ta̱ a kupana wovon, ka̱ta̱ ra̱ka̱ vi le a yaꞋan wono. 
Kawakana ka tsu ɗika ta̱ ucanuku wu ulinga, ka̱ta̱ u zuwa a kina u yuma ili. U tsu yima ta̱ ili ya m matalaka u ka̱na̱ kugbasha i ɗa n utsura. Kambulu ka̱ ka̱na̱ yi baci u tsu okpo ta̱ babu utsura, kakuli ka̱ ka̱na̱ yi baci feu u tsu lima̱ ta̱. 
KesheꞋwi ka tsu gisanku ta̱ maɗanga ka̱ta̱ u zuwaka maꞋa urotu n ili yu ulinga i ni, ka̱ta̱ u sheꞋwe kaꞋa ali kokpo an vuma vu singai. U yaꞋan yi tsu na a kuzuwa yi a kpaꞋa. 
U tsu kapa ta̱ nɗanga n sida, ko kpamu u zagba nɗanga n sipuru ko maɗanga ma oku ka̱ta̱ u ka̱sukpa̱ maꞋa mo gbonguro koɓolo nu nɗanga n kuntsu, ko u ca̱Ꞌa̱ nɗanga n sida ka̱ta̱ mini ma̱ Ka̱shile ma zuwa n ɗa m gbonguro. 
N tso okpo ta̱ ili i kutasuku akina i vuma, u tsu kenuku ta̱ n yoku u tasuku akina a na u kunyashika, U tsu tasuku ta̱ akina a ka̱ta̱ u kangala boroji. Ka̱ta̱ kpamu u sheꞋwe ka̱ma̱li ka na u kucikpa, u bonoko kaꞋa ka̱ma̱li ka̱ta̱ u kuɗa̱nku kaꞋa. 
Ka̱ta̱ u songu kagimi ka maɗanga ka a akina, adama a na u zungu inyama Ka̱ta̱ u doku u nyashika. Ka̱ta̱ u dana, <<Kai, akina a nampa yokpo ta̱.>> 
Ka̱ta̱ kagimi ka maɗanga ka na ka buwai u bonoko kaꞋa ka̱ma̱li, ka̱ma̱li ka̱ ka̱ci ka̱ ni, u tsu kuɗa̱nku ta̱ kaꞋa ka̱ta̱ u cikpa kaꞋa. U tsu bana ta̱ u vasa ɗe ka̱ta̱ u dana, <<Isa mu, avu ɗa ka̱ma̱li ka̱ va̱.>> 
E yeve ili ba, a fuɗa kpamu ukuna ba, adama a na a̱shi e le i ta̱ upali ɗa a̱ kpa̱ɗa̱i kufuɗa kene a̱ɗu e le dem a kufuɗa kuyeve ba. 
Babu vuza na u coꞋokoi adama a na u sheshe, babu kpamu vuza na wi n kuyeve ko kufuɗa ku na u kudana, <<N yaꞋan ta̱ ulinga n kagimi ɗa n songi a akina ali ɗa n kangalai boroji vu va̱ n tsikina ci ni ɗa kpamu n zungi inyama n takumai. Nini ɗai n kubonoko kagimi ka ili yu unata? Kucikpa n kuɗa̱ngu n cikpa kogboli?>> 
Kokomo kaꞋa u tsu lyaꞋa, ka̱ɗu ka gbani-gbani ka̱ ni ka vakangi ni, adama a nannai wi a kufuɗa kisa ka̱ci ka̱ ni ba, ko u fuɗa u dana, <<Ili i na n ka̱na̱i e kukiye ku singai ku va̱ ka aꞋuwa ɗa ba?>> 
Ciɓa n ukuna u nampa, avu Yakubu koɓolo n Isaraila, adama na avu ɗa kagbashi ka̱ va̱. Mpa ɗa n yaꞋin nu, avu ɗa kagbashi ka̱ va̱. Avu Isaraila, mpa mi a kucinukpa n avu ba. 
Mpa n takpa ta̱ una̱mgbi u nu ce eleshu, ɗa kpamu n takpai unushi u nu ce egele a usana. Bono wa̱ va̱, adama a na mpa n shiba̱ wu ta̱ ɗe.>> 
Gaɗi, cananai ishipa i ma̱za̱nga̱, dama a na Vuzavaguɗu ɗa u yaꞋin ili i nampa ya, orukpoi ka̱u, a̱ɗa̱ ɗaka vi iɗika. Ɓosongi ishipa, a̱ɗa̱ nsasan, koɓolo nu nɗanga n kutsun dem n na mi punu, adama a na Vuzavaguɗu u shiba̱ ta̱ Yakubu, ka̱ta̱ aza a Isaraila a cikpa yi. 
Ili i na Vuzavaguɗu u danai i ɗaɗa na, ka̱shibi ka̱ nu, a̱yi na u yaꞋin nu avu a̱ ka̱tsuma̱. <<Mpa ɗa Vuzavaguɗu, vuza na u yaꞋin ili ra̱ka̱, vuza na kpamu endeꞋen u ba̱rukpa̱i gaɗi, ɗa kpamu u poloi iɗika n ka̱ci ka̱ ni babu ka̱ɓa̱nki, 
<<Mpa ɗa m bonokoi nlum ma aꞋuwa ukuna u gbani, eneki kpamu okpoi alau. Vuza na u tsu bonoko eyevi ka̱ca̱pa̱ ka̱ta̱ u zuwa kuyeve ku le kokpo tsulau, 
a̱yi na u tsu shatangu kadanshi ka kagbashi ka̱ ni, ka̱ta̱ kpamu u shatangu ukuna u na alingata a dansai, <<ele na a danai aza a Urishelima, <Uma i ta̱ o kubono n ida̱shi punu na kpamu> Iɗika i Yahuda tamkpamu, <I ta̱ a̱ kudoku kumaꞋasaka wu, ka̱ta̱ n ɗengusa̱ agali a̱ nu dem> 
vuza na u danai mala mu uga̱vi, <Ɗekpe, ka̱ta̱ kpamu n ɗekpetengu nyeneke n ɗa̱> 
Vuza na u danai Sairusu, <A̱yi ɗa maguɓi ma̱ va̱, wi kpamu a kushatangu kusheshe ku va̱ ra̱ka̱, wi ta̱ a kudana Urishelima, <<YaꞋan o doku a maꞋasaka yi,>> ukuna wa̱ a̱Ꞌisa̱ tamkpamu, <<YaꞋan a vara kumaꞋa ku ni.>>> 
