2 SAMAILA.
22.
A kanna ka na Vuzavaguɗu wu isai Dawuda e kukiye ku Shawulu n irala i na i buwai dem, ɗa Dawuda u yaꞋin vishipa vu nampa u Vuzavaguɗu. U danai, 
<<Vuzavaguɗu, katali ke kusheɗeku ka̱ va̱, mashilya ma̱ va̱ n kishi ka̱ va̱, 
Ka̱shile ka̱ va̱, ubuta̱ Kusheɗeku ka̱ va̱, wa̱ a̱ nu ɗa n tsu sheɗeku. Ma̱ra̱ga̱ ma̱ va̱, n utsura u wishi u va̱, mashilya ma̱ va̱, n ubuta̱ u kusheɗeku u va̱, kishi ka̱ va̱, vu isai mu a̱ ubuta̱ u vishili. 
N tsu ɗeke ta̱ Vuzavaguɗu, a̱yi na u yotsoi kucikpa, kpamu u tsu wawa mu ta̱ ekiye a irala i va̱. 
<<Mayu a aɓau a munuka a pala mu ta̱, wayi u mala u laꞋa ta̱ utsura u va̱. 
Kasaun ka shiya mu ta̱ n awin a̱ ni, ukpa̱ u zuwaka mu ta̱ maza. 
<<A makyan ma na mi a una̱mgbi u ka̱tsuma̱ n tsu ɗekushe ta̱ Vuzavaguɗu, ɗa kpamu n ɗekushi Ka̱shile ka̱ va̱. Ɗe a̱Ꞌisa̱ a̱ ni u panai ka̱la̱ka̱tsu ka̱ va̱, ɗa kpamu ma̱shi ma̱ va̱ ma yawai atsuvu a̱ ni. 
<<Aduniyan a̱ gba̱ɗa̱i, ɗa kumiꞋi ku zuva ku jeꞋi, adama a na wi ta̱ a wupa. 
Ka̱nga̱ ka̱ ka̱na̱i ku uta̱ a̱ vunu vi ni, melentsu ma akina, n a̱ga̱ruwa̱shi a̱ ku uta̱ a̱ una̱ u ni. 
Ɗa u ɓa̱yuwa̱i gaɗi u cipa̱i a iɗika, eleshu a̱ lima̱ ka̱u a ɗaka vu ene a̱ ni. 
Ɗa u kumbai Corobi ɗa u imkpai zuva, a gaɗi ve evelyu a ɗa enei ni tsu manunu. 
U bonokoi ka̱yimbi ko okpoi kapalatsu ka̱ ni, n eleshu a̱ lima̱ ka̱u a na a̱ tsu tuka̱ m mini. 
Ɗa ulaɗi u gbayin wu akanai ni, ɗa kpamu a̱ga̱ruwa̱shi uta̱i wu a̱ ni. 
Vuzavaguɗu u lapai ɗe kakpanga gaɗi, ɗa a panai ka̱la̱ka̱tsu ka MalaꞋimili. 
U tawai ayaꞋa a̱ ni u wacuwai irala, ɗa u suꞋuki le n ulaɗi, ɗa u lokoi le. 
Uɓarangi u Vuzavaguɗu, n utsura wa ayinviki a̱ vunu vi ni, ɗa a̱ ɓa̱yuwa̱i a̱shi a mala, ɗa kumiꞋi ka aduniyan ku okpoi e keteshe. 
<<Ɗe gaɗi Vuzavaguɗu u ba̱rukpa̱i kukiye ku ni ɗa u ɗikai mu, a̱ ubuta̱ u mini mu uga̱vi ɗa wu utuka̱i mu. 
Ɗa wi isai mu a̱ ubuta̱ wi irala i va̱ aza a utsura, a̱ ubuta̱ wa aza na a iwain mu, adama a na a laꞋa mu ta̱ utsura. 
A̱ gba̱nga̱ra̱ngi mu a kanna ka atakaci ka̱ va̱, ama ɗa Vuzavaguɗu u ɓa̱nka̱i mu. 
Ɗa u tuka̱i mu a̱ ubuta̱ u na wi isai mu, ɗa kpamu wu isai mu adama a na wi ta̱ a kupana uyoꞋo uva̱. 
<<Vuzavaguɗu u tsupa mu ta̱ adama a usuɓi u va̱, ɗa u zuwakai mu una̱singai adama a na mi n unushi ba. 
Adama a na n tono ta̱ uye u Vuzavaguɗu, n ka̱sukpa̱ uye u Ka̱shile ka̱ va̱ ɗa n yaꞋin ka gbani-gbani ba. 
N tono ta̱ wila̱ u ni ra̱ka̱, n kpa̱ɗa̱ kutono ili i na u dansai ba. 
Ɗa mo okpoi vuza vu babu unushi a̱ ubuta̱ ni. Ɗa kpamu me erei ka̱ci ka̱ va̱ a̱ ubuta̱ u kuyaꞋan unushi. 
Vuzavaguɗu u neke mu ta̱ katsupa mu ta̱ adama a usuɓi u va̱, adama a na mi nu unushi a̱ a̱shi a̱ ni ba. 
<<Vuzavaguɗu avu vuza vu uneki u ka̱ɗu ɗa, wa aza a na e nekei u a̱ɗu, vuza vu ma̱riki ɗa kpamu wa aza a̱ ma̱riki, 
Wa aza a ciɗa, vu tsu yotsongu ta̱ ka̱ci ka̱ nu vi ta̱ ciɗa, ama wa aza a gbani-gbani vu tsu yotsongu ta̱ ka̱ci ka̱ nu an vu laꞋi le. 
Vu ci isa ta̱ aza a na o goyoi ka̱ci ka le, ama vu tsu goyo ta̱ aza a̱ra̱ɗi. 
Vuzavaguɗu, avu ɗa kutashi ku va̱, avu ɗa vu lokoi ka̱yimbi ka̱ va̱. 
N utsura u nu mi ta̱ a ku una ka̱tsura̱ ko osoji, n utsura u Ka̱shile ka̱ va̱ mi ta̱ a kupasa mashilya dem. 
Uye u Ka̱shile wi ta̱ derere! Kadanshi ka Vuzavaguɗu mayun ɗa. Wi ta̱ tsu ma̱ra̱ga̱, a u vuza na dem u la̱nsa̱i ubuta̱ u kusheɗeku wa̱ a̱ ni. 
<<Vuzavaguɗu a̱yi ɗa Ka̱shile koci, Ka̱shile kaꞋa koci ubuta̱ u kusheɗeku u tsu. 
Ka̱shile kaꞋa vuza na u tsu neke mu utsura, u tsu zuwa ta̱ kpamu uye u va̱ wo okpo derere. 
Ana n walai a gaɗi vu n sansan, ɗa n walai mayin babu ma̱ta̱ɗa̱ tsu na mesheun ma tsu suma. 
Ɗa kpamu u gbarai e kiye a̱ va̱ adama a kuvon, ciya̱ n fuɗa n ka̱nza̱ utan u vuyum vishili. 
Vuzavaguɗu vu ere mu ta̱, ɗa vu isai mu, uɓa̱nki u nu u zuwa mu ta̱ mo okpoi vuzagbayin. 
Ɗa vu zuwai mu a uye u singai, n saꞋwa kpamu kuyikpa̱ ba. 
Ɗa n guvai irala i va̱ n lyaꞋi le, n shamgba ba sai na mu unai le ra̱ka̱. 
Ɗa n lapai le ali a iɗika, a fuɗa a̱ ɗa̱nga̱ ba, a̱ yikpa̱i a ɗaka vu ene a̱ va̱. 
Vu neke mu ta̱ utsura adama o kuvon, ɗa vu zuwai irala i va̱ a ɗaka vu ene a̱ va̱. 
Vu zuwai irala i va̱ a kpatalai a sumai, ɗa mu unai aza a na a iwain mu. 
Ɗa a̱ la̱nsa̱i uɓa̱nki, ama babu vuza na wa ku isa le, ɗa e ɗekushei Vuzavaguɗu, ama ɗa u iwain ku ushuku le. 
Ɗa n lapai le luɓa̱ luɓa̱ ali okpoi tsu kubuta̱, n dasai le uteku tsu kolyoꞋo ka uye. 
<<Vu isai mu e ekiye a uma a̱ va̱ aza a ugbamukaci, ɗa vu zuwai mu mo okpoi vuza kelime ku uduniyan, aza a na n yevei ba, ɗa okpoi aza a ulinga a̱ va̱. 
Ɗa omoci a̱ ka̱na̱i kuta̱wa̱ n a̱ kuɗa̱nki mu, ɗa baci de a panai ukuna u va̱ o tsu tono mu ta̱. 
A̱ɗu e le a̱ gusa̱i ɗa uta̱i a̱ ubuta̱ u na ishi usheɗeki a̱ ta̱wa̱i n kujeꞋe ki ikyamba. 
<<Vuzavaguɗu wi ta̱ n wuma. Ucikpi a kubana a katali ke kusheɗeku ka̱ va̱. Ucikpi a kubana u Ka̱shile ka̱ va̱, katali ka wishi ka̱ va̱. 
A̱yi ɗa Ka̱shile ka na ka kutsupaka mu, vuza na u zuwai kumaci ku uduniyan ɗaka vu va̱, 
u tsu isa mu ta̱ a̱ ubuta̱ wa aza a na i a kuꞋiwan mu. U tsu neke mu ta̱ tsugbayin wa aza a na i a tsurala nu mpa, u tsu isa mu ta̱ a̱ ubuta̱ wa aza a a̱ɗu a̱ vishili. 
<<Adama a nannai Vuzavaguɗu, mi ta̱ a kucikpa wu a̱ ka̱tsuma̱ ku uduniyan, mi ta̱ a kuyaꞋan ishipa i kucikpa kula ku nu. 
U neke ta̱ ulyaꞋi u gbayin u mogono ma na u zagbai, ɗa kpamu u yotsongi ucigi u na u tsu sabaꞋa ba u mazagbi ma̱ ni, u Dawuda nu ntsukaya n ni ali ayin babu uteku.>> 
