Ishipa.
116.
N ciga ta̱ Vuzavaguɗu, adama a na u pana ta̱ ka̱la̱ka̱tsu ka̱ va̱, u pana ta̱ ma̱shi ma asuvayali ma̱ va̱. 
Mi ta̱ e kuɗeke yi a ayin a wuma u va̱ dem, adama a na u tsu zuwaka mu ta̱ atsuvu, 
Maza ma̱ ukpa̱ ma̱ ka̱na̱ mu ta̱, wovon u kasaun u kimba̱ mu ta̱. kadama n una̱mgbuka̱tsuma̱ u ciya̱ mu ta̱. 
Ɗa n ɗekei kula ku Vuzavaguɗu, n danai, <<Vuzavaguɗu, n folono wu ta̱, wawa mu.>> 
Vuzavaguɗu vuza kasingai ɗa, n vuza vu usuɓi Ka̱shile ka̱ tsu vuza va asuvayali ɗa. 
Vuzavaguɗu u tsu ere ta̱ aza a na o goyoi ka̱ci ke le. A makyan ma na mi a̱ kula̱nsa̱ uɓa̱nki, u wawai mu. 
Ka̱ɗu ka̱ va̱ vaꞋanku, Vuzavaguɗu vuza kasingai ɗa wa̱ nu. 
Adama a na Vuzavaguɗu, vu wawa ta̱, wuma u va̱ a̱ ukpa̱, a̱shi a̱ va̱ a̱ ubuta̱ u ku uta̱ka̱ kujilya ene a̱ va̱ adama a̱ kuta̱ɗa̱tsa̱. 
Adama a na n fuɗa n wala e kelime ka Vuzavaguɗu, a iɗika ya aza a wuma. 
Ko a na n danai, <<A takacika mu ta̱ ka̱u.>> n neke ta̱ ka̱ɗu, 
A̱ ka̱tsuma̱ ka̱ uripuli u va̱, n danai, <<Uma ra̱ka̱ a yaꞋin a uwa ɗa.>> 
Ya̱ɗa̱i n kuneke u Vuzavaguɗu, adama a kasingai ka̱ ni wa̱ va̱ ra̱ka̱? 
Mi ta̱ a̱ kuɗa̱ngusa̱ kuneꞋe ku ma̱kya̱n tsu ucikpi adama a wishi ka̱ta̱ n ɗeke kula ku Vuzavaguɗu. 
Mi ta̱ e kuneke Vuzavaguɗu, ili i na n kucinai kuneke, e kelime ka uma a̱ ni dem. 
Vuzavaguɗu u ɗika ta̱ wuma wa aza a usuɓi n ugaꞋin ka̱u. 
Vuzavaguɗu, mayun mpa kagbashi ka̱ nu kaꞋa, mpa kagbashi ka̱ nu kaꞋa, maku ma kagbashi ka̱ nu vuka vu shikpa mu ta̱ a ikani. 
Mi ta̱ e kuneke alyuka a ucikpi, ka̱ta̱ n ɗeke kula ku Vuzavaguɗu. 
Mi ta̱ e kuneke Vuzavaguɗu, ili i na n kucinai kuneke, e kelime ka uma a̱ ni dem, 
a ulanga u kpaꞋa ku Vuzavaguɗu, a̱ ka̱tsuma̱ ka Urushelima. Cikpai Vuzavaguɗu. 
